 बिद्दी ते सिद्दी दौं भैनां हियां।  बिद्दी दै घर धनै दियां छोटां लग्गी दियां हियां।  अनसम्भी माया ही ब उसदी गोद सक्ख-मसक्खनी ही।  सिद्दी बचैरी गरीबनी ही पर उसदै घर सत्तें-पुत्तरें कन्नै भाग लग्गे दा हा।  इक रोज ‘बिद्दी’ नै सिद्दी कशा बाह्रें ब’रें लेई इक पुत्तर दुहारा मंगेआ तां जे बिद्दी बी अपने चाs पूरी लै।  लोकें कन्नै बर्ते-बर्ताए दा ग्राही लै।  भैनें-भैनें दी गल्ल पक्की होई गेई।  बिद्दी लौह्का पुत्तर लेइयै घर चली गेई।  उन्न जागतै दे सूत्तरे पाए, मुन्नन कीते, उसी पढ़ाया लखाया ते फी बिहाएआ बी।  तौले गै पुन्नेआं औने आली ही, जिस रोज, कीते दे बोलें मताबक, सिद्दी नै पुत्तर बापस लैन औना हा।  पुन्नेआं आले दिन बिद्दी सिर पीड़ै दा पज्ज करियै आपूं पिछली कोठी जाई लेटी ते नुहै गी समझाई बैठी जे जिसलै सिद्दी औग तां ओ उसगी अग्गुआं होई करी चरणबन्दना करी देऐ ते बारी-बारी हर दरोआजेया अग्गूं होई मिलै।  बिद्दी दी हवेली दे ठारां दरोआजे हे।  सिद्दी नै आइयै पैह्ले इक दरोआजा ठ्होरेआ तां नुहैं अग्गै होई गलाआ--"मासी जी चरणबन्धनियां"।  सिद्दी ने सीस दित्ती--नूंहें बुड्ड सुहागन हो, पर बिद्दी कुत्थै ऐ?" नूंहैं गलाआ--"ओ सिरपीड़ै कन्ने पिछली कोठी लेटी दियां न। " सिद्दी ने फी दुआ दरोआजा ठ्होरेआ फी अग्गूं नूंहैं मिलियै चरणबन्दना कीती।  फिरी उयै सीस ते गल्ल बात होई।  इयां ए सिलसिला ठारां बारी चलेआ।  खीर सिद्दी बिद्दी कच्छ जाई पुज्जी ते उसगी उसदा बचन चेत्तै कराया।  बिद्दी नै सिद्दी गी आखेआ जे ओह् जिसलै चाह् अपना पुत्तर लेई जा।  जिसलै सिद्दी घर चली तां नूंह्-पुत्तर दमैं कन्ने होई गे।  सिद्दी नै लाड़ी गी बिद्दी कच्छ परतोई जाने बखा आखेआ, की जे उन्न ते छड़ा पुत्तर दुहारा दित्ता हा, नूंह् ते नेईं ही, नूंह् आखन लगी, "मासी जी तुसें मिगी ठारां बारी बुड्ड सुहागन रौह्ने दी सीस दित्ती ही ते हून मेरा सुहाग खूसियै लेई जा करदियां ओ। 